Getty 86.AE.237

Ο μεθυσμένος ποιητής απαγγέλλει ονομάζεται αρχαίο ελληνικό αγγείο με αριθμό καταλόγου Getty 86.AE.237 (ή αλλιώς "Beazley 10147"), που εκτίθεται στο Μουσείο Γκέτι, στο ομώνυμο Μουσείο Βίλα.

Ιστορικό του ευρήματος
Το αγγείο αυτό είχε στην ιδιοκτησία του ο αμερικανός συλλέκτης Άντρε Έμμεριχ (Andre Emmerich Gallery) στη Νέα Υόρκη, ο οποίος το 1964 το μεταπώλησε στους Ουόλτερ και Μόλι Μπάραϊς (Walter and Molly Bareiss). Από αυτούς περιήλθε στην ιδιοκτησία του ιδρύματος Μαίρη Μπάραϊς (Mary S. Bareiss 1983) τη δεκαετία του 1980 και από εκεί στο μουσείο Γκέτι.

Περιραφή 
Το ερυθρόμορφο αγγείο είναι πήλινη οινοχόη τύπου γ, ο λεγόμενος χους (χοῦς). Είναι κατασκευή αρχαίου Αθηναϊκού εργαστηρίου, που χρονολογείται περίπου στο 470 π.Χ. Έχει βολβοειδές σχήμα ύψους 23 εκ. με διάμετρο 18,6 εκ. και 12,3 εκ. στη κοιλιά και στη βάση αντίστοιχα. Είναι γανωμένο απέξω και από μέσα. Το πλατύ στόμιο κάνει μια μικρή κλίση για να διευκολύνει την ροή του περιεχομένου κατά την έκχυση. Το χερούλι είναι πλατύ.

Στην εμπρόσθια όψη παρουσιάζεται η διακοσμητική σκηνή, που ενώ είναι απλαισίωτη βρίσκεται ανάμεσα σε δύο ζώνες, μια στο λαιμό επάνω και μια στην βάση στο κάτω μέρος της κανάτας. Η χαριεντίζουσα ζωγραφιά που φιλοτέχνησε ο αγγειογράφος του Οινοκλή εικονίζει ένα ποιητή την ώρα που απαγγέλει εν μέθη και ταυτόχρονα ουρεί, ενώ ο δούλος του, ένα παιδάκι με ραβδί και καλάθι στον ώμο, κρατάει ένα άλλο κανάτι μπροστά στον ποιητή για να μη λερώσει το πάτωμα.

Η οπίσθια όψη είναι άκοσμη, εκτός από τη βάση του χερουλιού που είναι ζωγραφισμένη με ανθέμιο.

Ερμηνεία
Χρήση της κανάτας αυτού του συγκεκριμένου τύπου γίνονταν στην τριήμερη ετήσια Αθηναϊκή γιορτή των Ανθεστηρίων και μάλιστα την δεύτερη ημέρα, κατά την διάρκεια διαγωνισμού οινοποσίας. Τα Ανθεστήρια ήταν αφιερωμένα στον θεό του αμπελιού Διόνυσο, και το μέτρημα στο διαγωνισμό κρασιού γινόταν με το κανάτι αυτό. Το εικονιζόμενο αντικείμενο, πέραν του χρήσιμου του ως κανάτα κρασιού, ήταν ίσως σουβενίρ όπως θα λέγαμε σήμερα, για να το πάρουν οι επισκέπτες των Ανθεστηρίων σπίτι τους ή για δώρο λόγω του εύθυμου και ξεκαρδιστικού χαρακτήρα της ζωγραφιάς του.

Ο ποιητής, καθώς στεφανωμένος, μάλλον έχει πάρει μέρος στο διαγωνισμό. Είναι φανερό ότι έχει πιει πολύ, αφού στέκει όρθιος, με τη χλαμύδα του ριγμένη στον ώμο και στα χέρια, και απαγγέλει κάποιον ομηρικό στίχο. Το παιδάκι που κουβαλάει τα πράματα του αφεντικού του, είναι ο μικρός δούλος, που παρευρίσκεται του διαγωνισμού και βοηθάει τον αφεντικό του να ξαλαφρώσει.

Εκθέσεις
Το αγγείο παρουσιάστηκε στις εξής εκθέσεις:
 Masterpieces of Greek Vase Painting: 7th to 5th century B.C.
    Andre Emmerich Gallery (Νέα Υόρκη) 1964
 Weltkunst aus Privatbesitz 
    Kunsthalle Köln (Κολωνία) 1968
 Greek Vases and Modern Drawings from the Collection of Mr. & Mrs. Walter Bareiss 
    The Metropolitan Museum of Art (Νέα Υόρκη) 1969
 Coming of Age in Ancient Greece: Images of Childhood from the Classical Past
    Hood Museum of Art (Αννόβερο) 2003
    Cincinnati Art Museum (Σινσινάτι) 2004
    The J. Paul Getty Museum at the Getty Center (Λος Άντζελες) 2004

Βιβλιογραφία 
 Elfriede R. Knauer, "Οὐ γὰρ ἦν ἀμίς. A Chous by the Oionokles Painter" in Greek Vases in The J. Paul Getty Museum vol. 3 (Λος Άντζελες: Getty Publications, 1985. ISBN 0-89236-070-4) pp. 91–100

Πηγές
 Περιγραφή του αγγείου στην ψηφιακή βιβλιοθήκη Perseus
 Περιγραφή του αγγείου στον ιστότοπο των Μουσείων Γκέτι

Εξωτερικοί σύνδεσμοι 
 Το αρχείο Beazley
 Κατάλογος μουσείων Getty
 Malibu 86.AE.237 (Βάζο), στον ιστότοπο Perseus

Οινοχόη
Εκθέματα στα μουσεία Γκέτι